Melao e e neng e amana le go ja nama le e e amanang le dilo tse dingwe e gatelela mo go rona botlhokwa jwa go nna phepa fa re obamela Jehofa. Ka tsela e e ntseng jalo, baperesiti ba ne ba tshwanetse go ipoloka ba le boitshepo. Meletlo e meraro ya ngwaga le ngwaga e ne e le ditshono tsa go itumela thata le go tlisa ditebogo go Mmopi. Gape Jehofa o ne a naya batho ba gagwe melao e e neng e amana le go itshekolola leina la gagwe, ya go boloka Sabata le Jubile, tsela ya go tshwara batho ba ba humanegileng le kafa batlhanka ba tshwanetseng go tshwarwa ka gone. Masego a ba neng ba tla nna le one ka ntlha ya go reetsa Modimo a bapisiwa le diphutso tse di neng di tla ba tlela ka ntlha ya go se mo utlwe. Gape go na le melao e e malebana le ditshupelo tse di amanang le go dira maikano le go baya ditlhwatlhwa, maitibolo a diphologolo le go ntsha karolo ya bolesome e le “sengwe se se boitshepo mo go Jehofa.”